115/2018. (XI. 07.) OBT határozat
felhívás törvényi kötelezettség teljesítésére
Az Országos Bírósági Hivatal elnökének 2018. november 6. napján kelt, a Kúria elnökének címzett és az OBT tagjainak is megküldött levelében arról adott tájékoztatást, hogy az OBT törvényes működésével kapcsolatos álláspontjára figyelemmel nem biztosít irattanulmányozási lehetőséget az OBT tagjainak.
Az OBH elnöke 2018. április 24. napja óta ezen tájékoztatásnak megfelelően járt el, az iratbetekintési jogot kérés ellenére is megtagadta.
A bíróságok szervezetéről és igazgatásáról szóló 2011. évi CLXI. törvény (Bszi.) 112. § (1) bekezdés a) pontja értelmében az OBT tagja jogosult az OBT és az OBH működésével kapcsolatos iratokba betekinteni, továbbá az OBH elnökétől adatokat, tájékoztatást kérni. Ez a jog tehát nem csak a tanácsot, hanem az egyes tagokat is megilleti. Az OBT tagok ebbéli minőségét eddig még az OBH elnöke sem kérdőjelezte meg.
Az OBH elnökének ezen gyakorlata törvénysértő, az OBT tagjainak fenti részletezett jogosultságát elvonja, és akadályozza az Alaptörvény 25. cikk (5) bekezdésében foglalt alkotmányos feladatának ellátását, amely szerint az Országos Bírói Tanács felügyeli a rendes bíróságok központi igazgatását.
Fentiekre tekintettel az Országos Bírói Tanács - a Bszi. 103. § (1) bekezdés a) pontja alapján - jelzéssel él az OBH elnöke felé, és felhívja törvényi kötelezettsége teljesítésére. A 101/2018. (X. 3.) OBT határozattal létrehozott bizottság elnökének 2018. október 16. napján kelt felhívásának megfelelően 2018. november 20. napjáig biztosítsa az irattanulmányozást az OBT tagjainak.